Slynge

Slynge er et våpen som man bruker til å kaste prosjektiler.  

Selve våpenet består av en lomme hvor prosjektilet legges, og to snorer som samles i hånda til brukeren. Slyngen roteres så, og den ene snora slippes i rett øyeblikk for å kaste prosjektilet.

 Historie 
Slyngen er et kjent våpen fra blant annet perserkrigene der denne typen våpen ble brukt i stor skala. I Tyskland brukes disse i historiske konkurranser der det er om å gjøre å treffe en liten blink fra lang avstand. Der brukes også stavslyngen som er en variant av en slynge festet til en lang stokk eller pinne for å gi økt rekkevidde. 

Slyngen har helt siden steinalderen vært brukt som våpen under jakt og i kamp. Det er vel kjent at lett infanteri i oldtiden ofte var utstyrt med slynger på grunn av de lett tilgjengelige prosjektilene. Mange ulike folkeslag i Europa, Midtøsten, Asia og Afrika brukte tradisjonelle slynger.Pritchett, W. Kendrick (1974): The Greek State at War: Part V. University of California Press. ISBN 9780520073746. Den greske historikeren Tukydides og andre forfattere omtaler at grekere og romere benyttet slynge, og Strabon utvider bruken av slynger til ibererne, lusitanerne og til og med noen gallere (som Julius Cæsar i Commentarii de Bello Gallico (norsk: Kommentarer til gallerkrigen) omtale om beleiringen av Bibrax).«Commentarii de Bello Gallico; : Caesar, Julius», Internet Archive Han nevner også persere og arabere blant dem som brukte slynger. Diodorus Siculus omfattet på sin side libyere og fønikere. Britonere var også hyppige brukere av slynger.Swan, David (2014): «Attitudes Towards and Use of the Sling in Late Iron Age Britain», Reinvention: An International Journal of Undergraduate Research. 7 (2). Arkivert fra originalen 5. november 2022.

Den romerske historikeren Titus Livius nevner noen av de mest berømte av antikkens eksperter på å bruke slynger: folket på øygruppen Balearene (hvor stedsnavnet direkte oversatt betyr «Slyngekasterøyene»),«Balearic(adj.)», Online Etymology Dictionary som ofte jobbet som leiesoldater.  Om baleariske slyngere skriver Strabon: «Og treningen deres i bruk av slynger pleide å være slik, fra barndommen av, at de ikke engang ville gi brød til barna sine med mindre de først slo det med slyngen.» «LacusCurtius • Strabo's Geography — Book III Chapter 5», Penelope.uchicago.edu.

I Bibelen vant den unge David av Israel over kjempen Goliat i en tvekamp ved bruk av en slynge (1. Samuels bok kapittel 17, vers 12-51),Nettbibelen: Første Samuelsbok: 17 og dette brukes fremdeles i dag som en metafor for en som kjemper mot en stor overmakt.

 Bilder 

Se også
 Sprettert

 Referanser 

 Eksterne lenker 


Kategori:Primitive våpen
Kategori:Kastevåpen